J e g y z ő k ö n y v

**Készült:** a Bezenye Községi Önkormányzat Képviselő-testületének 2022. január 11. napján 17.00 órakor Bezenye Községi Önkormányzat Kultúrházában megtartott nyilvános ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést megnyitja. Megállapítja, hogy az ülés határozatképes, mivel mind a 7 megválasztott képviselő jelen van. Az ülés jegyzőkönyvének hitelesítésére Kammerhofer Lívia és Antonovich Gáspár képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontjait, és javasolja azokat elfogadni. (7 igen)

A képviselő-testület egyhangúlag az alábbi határozatot hozza:

**1/2022.(I.11.) h a t á r o z a t**

Bezenye Községi Önkormányzat képviselő-testülete a 2022. január 11. nyilvános ülésén az alábbi napirendi pontokat tárgyalja:

1. Iskolai körzet felülvizsgálata
2. TOP Plusz 1.2.1.-21 „Élhető települések” – fejlesztések Bezenyén pályázat benyújtása
3. Gyógyszertár bérleti díj
4. Fakt Hungária Kft részletfizetési kérelme
5. Bezenye SE támogatási kérelme
6. Polgármester illetményének, költségtérítésének, valamint az alpolgármester költségtérítésének megállapítása
7. Ipari Parknál lévő területek értékesítésének újraindítása
8. Alpolgármester választás

 Felelős: Márkus Erika polgármester

Határidő: azonnal

1. **Napirendi pont *(1. számú melléklet szerint)***

Iskolai körzet felülvizsgálata

Márkus Erika polgármester elmondja, hogy a humán bizottság megtárgyalta az iskolai körzet felülvizsgálatát és felkéri Kammerhofer Lívia bizottsági elnököt, hogy ismertesse a bizottság döntését.

Kammerhoffer Lívia bizottsági elnök, képviselő elmondja, hogy a bizottsági ülésen elhangzott, hogy a Győri Tankerületi központ elkészítette a 2022/2023. tanévre vonatkozó felvételi körzetekről szóló döntéstervezetet, melyet véleményezésre megküldött. Ez a Győri Tankerületi Központ fenntartásában lévő Bezenyei Horváth-Magyar Kétnyelvű Általános Iskolát érinti. Elmondja, hogy a Bezenyén élő ott bejelentett lakcímmel rendelkező iskolás korú gyermekeket kötelező felvenni az iskolába és ha van lehetősége az iskolának, akkor akár nem bezenyei lakosú gyermekeket is felvehetnek az iskolába, akik érdeklődnek az iskola iránt. A Humán Bizottság egyhangúlag egyetért a Bezenyei Horváth-Magyar Kétnyelvű Általános Iskola felvételi körzetével.

Márkus Erika megköszöni a beszámolót és felkéri Leszkovich Istvánné iskolaigazgatót, hogy tájékoztassa a képviselő-testületet az iskola felvételi körzethatárokról.

Leszkovich Istvánné iskolaigazgató elmondja, hogy Kammerhofer Lívia átfogóan elmondta, hogy Bezenye közigazgatási területén lakó gyermekeket mindenképp felveszik, és aki természetesen érdeklődik a horvát nyelvi oktatás iránt és van hely az iskolában őket is felveszik az iskolába.

Márkus Erika polgármester megköszöni a tájékoztatót és szavazásra teszi fel az előterjesztés szerinti beszámolót.

A képviselő-testület *egyhangúlag 7 igen* szavazattal az alábbi határozatot hozza:

**2/2022.(I.11.) h a t á r o z a t**

Bezenye Községi Önkormányzat Képviselő-testülete a nemzeti köznevelésről szóló 2011.évi CXC. törvény 50. § (8) bekezdésében kapott véleményezési jogkörében eljárva a Győri Tankerületi Központ fenntartásában lévő, Bezenyei Horvát-Magyar Kétnyelvű Általános Iskola beiskolázási körzetével egyetért.

A képviselő-testület felkéri a polgármestert, hogy döntéséről a Győri Tankerületi Központ igazgatóját tájékoztassa.

Felelős: Márkus Erika polgármester

Határidő:2022. február 15.

1. **Napirendi pont *(2. számú melléklet szerint)***

TOP Plusz 1.2.1.-21 „Élhető települések” – fejlesztések Bezenyén pályázat benyújtása

Márkus Erika polgármester elmondja, hogy pályázatot szeretne benyújtani az önkormányzat a TOP Plusz 1.2.1.-21 „Élhető települések” – fejlesztések Bezenyén elnevezésű pályázaton, a Művelődési Ház felújítására (energetikai korszerűsítésre, tetőcsere, mozgáskorlátozott rámpa és parkoló kialakítása), a Sportpályán egy közösségi színtér megvalósítására és csapadékvízelvezetés megoldására a Kossuth utca, Pozsonyi utca és a Templom melletti ligetes területen. A pályázat 100%-os állami támogatottságú, melynek összege 88.670.000,- forint. A képviselő-testület megtárgyalta a mai nap folyamán a pályázattal kapcsolatos részleteket.

A pénzügyi bizottság a tegnapi napon megtárgyalta és felkéri Nusser Györgyné elnököt, hogy ismertesse a bizottság döntését.

Nusser Györgyné bizottsági elnök, képviselő elmondja, hogy a tegnapi napon tárgyalta a bizottság a pályázat benyújtását és annyiban maradtak tegnap, hogy a mai napon megbeszélik még a részleteket. Ma kettő órán keresztül tárgyaltak a polgármester asszonnyal és a pénzügyi bizottság egyhangúlag támogatja a pályázat benyújtását.

Márkus Erika polgármester asszony megkérdezi van-e valakinek kérdése?

Mivel kérdés, hozzászólás nem volt, Márkus Erika polgármester szavazásra teszi fel a TOP Plusz 1.2.1.-21 „Élhető települések” – fejlesztések Bezenyén pályázat benyújtásával kapcsolatos napirendi pontot.

A képviselő-testület *egyhangúlag 7 igen* szavazattal az alábbi határozatot hozza:

**3/2022.(I.11.) h a t á r o z a t**

1. Bezenye Községi Önkormányzat Képviselő-testülete úgy határoz, hogy a Terület- és Településfejlesztési Operatív Program Plusz keretében pályázatot kíván benyújtani a TOP Plusz 1.2.1.-21 kódszámú „Élhető települések” elnevezésű pályázati felhívásra az „Élhető települések- fejlesztések Bezenyén” címmel.

A projekt becsült bruttó összege: 88.670.000 Ft, mely támogatás 100%-os intenzitású.

A projekt megvalósulási helyszínei és becsült összegei:

„Bezenye, Művelődési Ház felújítása”, bruttó 38.000.000 Ft

megvalósítás helye: 9223 Bezenye, Szabadság u. 52, hrsz: 718/1

„Bezenye, Sportpályán közösségi tér fejlesztése”, bruttó 22.000.000 Ft

megvalósítás helye: 9223 Bezenye, Zrínyi M. u., hrsz: 77/1

„Bezenye, csapadékvíz elvezető létesítmények fejlesztése”, bruttó 28.670.000 Ft

megvalósítási helyek: 9223 Bezenye, Kossuth u, hrsz: 592, Pozsonyi út, hrsz: 367/27
és Templom u., hrsz: 267

1. Bezenye Községi Önkormányzat úgy határoz, hogy a Győr-Moson-Sopron Megyei Önkormányzattal konzorciumi együttműködési megállapodást köt a projekt előkészítésére és a projektmenedzsment tevékenység megvalósítására.
2. A képviselő-testület felhatalmazza a polgármestert, hogy az együttműködési megállapodás megkötésére, a pályázat benyújtására, támogatói okirat és a szerződések aláírására, illetve a szükséges nyilatkozatok megtételére.
3. A képviselő-testület felhatalmazza a polgármestert, hogy amennyiben szükséges, pályázati tanácsadói szolgáltatást vegyen igénybe, melynek fedezetét a képviselő-testület a Bezenye Községi Önkormányzat 2022. és 2023. évi költségvetéseiben biztosítja.

Felelős: Márkus Erika, polgármester

Határidő:2022. január 14.

1. **Napirendi pont *(3. számú melléklet alapján)***

Gyógyszertár bérleti díj

Márkus Erika polgármester felkéri a pénzügyi és a humán bizottság elnökeit, hogy ismertessék a bizottsági ülésen elhangzottakat.

Nusser Györgyné bizottsági elnök, képviselő elmondja, hogy a bizottság megtárgyalta a gyógyszertár 2022. évi bérleti díj elengedéséről szóló kérvényét és egyhangúlag javasolják a képviselő-testületnek a bérleti díj elengedését.

Kammerhofer Lívia bizottsági elnök, képviselő elmondja, hogy a bizottság megtárgyalta a napirendi pontot. A gyógyszertár vezetése azzal a kéréssel fordult az önkormányzathoz, hogy a fiókgyógyszertár 2022. évi bérleti díját szíveskedjenek elengedni, mivel jelentős bevétel kiesésük és egyéb káruk keletkezett a hivatal épületének beázásakor. A bérleti díj havi összege 13.500,- forint, éves szinten 162.000,- forint. A bizottság egyhangúlag javasolja a képviselő-testületnek a bérleti díj elengedését.

Márkus Erika polgármester megköszöni a beszámolót és szavazásra teszi fel a gyógyszertár bérleti díjának elengedéséről szóló napirendi pontot.

A képviselő-testület *egyhangúlag 7 igen* szavazattal az alábbi határozatot hozza:

**4/2022. (I. 11.) határozat**

Bezenye Községi Önkormányzat Képviselő-testülete úgy határoz, hogy az Aesculap Gyógyszertár bezenyei fiókgyógyszertár bérleti díját 2022. január 1. és 2022. december 31. közötti időszakra elengedi, melynek összege 13. 500.- Ft/ hó mindösszesen 162. 000. Ft.

A képviselő-testület felkéri a polgármestert, hogy döntéséről értesítse a gyógyszertár vezetését.

Felelős: Márkus Erika polgármester

Határidő: azonnal

1. **Napirendi pont *(4. számú melléklet alapján)***

Fakt Hungária Kft részletfizetési kérelme

Márkus Erika polgármester elmondja, hogy amikor a Fakt Hungária Kft.-vel megkötötték a megállapodást, akkor a megállapodásban belefoglalták, hogy különböző szakaszokban biztosítanak települési támogatást. A településrendezési terv hatályosulásával 20 millió forint támogatást rögzítettek a megállapodásban. A Fakt Hungária Kft. az önkormányzat számára a most esedékes 20 millió forint támogatás 3. részletben történő megfizetését kérte.

 A pénzügyi bizottság megtárgyalta a kérelmet és felkéri a bizottság elnökét, hogy ismertesse a bizottság döntését.

Nusser Györgyné bizottsági elnök, képviselő elmondja, hogy a bizottság megtárgyalta a részletfizetési kérelmet és a megállapodásban vállalta azt is a Fakt Hungária Kft., hogy a telekadót ugyanúgy fizeti, mint az első és második félévben tavaly. A pénzügyi bizottság egyhangúlag javasolja a testületnek a részletfizetési kérelem elfogadását.

Márkus Erika polgármester szavazásra teszi fel a Fakt Hungária Kft részletfizetési kérelmét.

A képviselő-testület *egyhangúlag 7 igen* szavazattal az alábbi határozatot hozza:

**5/2022. (I. 11.) határozat**

Bezenye Községi Önkormányzat Képviselő-testülete Hegyeshalom Nagyközség Önkormányzata, Bezenye Község Önkormányzata és a Fakt Hungária Kft (Beruházó) között 2020. augusztus 25-én kelt településrendezési szerződés 2.2.3./A pontja alapján a szerződés a következők szerint módosul.

Bezenye Községi Önkormányzat Képviselő-testülete a Fakt Hungária Kft 20.000.000,-Ft összegű pénzbeli hozzájárulásának részletekben történő megfizetését engedélyezi az alábbiak szerint:.

1. részlet: 6.700.000,-Ft 2022.01.28. fizetési határidővel,
2. részlet: 6.700.000,-Ft 2022.02.28. fizetési határidővel,
3. részlet: 6.600.000,-Ft 2022.03.28. fizetési határidővel.

A képviselő-testület felkéri a polgármestert, a szerződés módosítás határozatban foglaltak szerinti aláírására és a döntéséről értesítse a Fakt Hungária Kft képviselőjét.

Felelős: Márkus Erika polgármester

Határidő: 2022. március 28.

1. **Napirendi pont *(5. számú melléklet alapján)***

Bezenye SE támogatási kérelme

Márkus Erika polgármester elmondja, hogy az előző sportegyesület vezetése a Magyar Falu program keretében pályázatot nyújtott be az önkormányzat tulajdonában lévő sportöltöző felújítására 6 millió forint értékben. A pályázat nyert, a pénz kiutalásra került, melyet a mostani vezetőség kapott meg. A sportegyesület mostani vezetője írásban kért támogatást a képviselő-testülettől. A pályázat munkálatainak elvégzése kapcsán és a jelenlegi felmérések alapján plusz költségek merültek fel az öltöző felújításánál, ezért 2.595.000,- forinttal nőttek a kiadások, ehhez a sportegyesület elnöke 200.000,- forinttal járul hozzá, a fennmaradó összeget az önkormányzat 2022. évi költségvetéséből biztosítaná.

Márkus Erika polgármester felkéri Nusser Györgyné bizottsági elnököt, hogy tájékoztassa a képviselő-testületet a bizottság döntéséről.

Nusser Györgyné bizottsági elnök, képviselő elmondja, hogy a bizottság egyhangúlag arról döntött, hogy támogassák a sportegyesület támogatási kérelmét.

Hiltser Mátyás alpolgármester szót kér és elmondja, hogy örömére szolgál, hogy a sportegyesület így fejlődik és a pályázat által korszerűsítik az épületet és a falunak egy közösségi teret is biztosítanak a sportpálya területén.

Márkus Erika polgármester szavazásra teszi fel a Bezenye SE támogatási kérelmével kapcsolatos határozati javaslatot.

A képviselő-testület *egyhangúlag 7 igen* szavazattal az alábbi határozatot hozza:

**6/2022. (I. 11.) határozat**

Bezenye Községi Önkormányzat Képviselő-testülete úgy határoz, hogy a Bezenye Sportegyesület „Egy méltó környezet kialakításához vizesblokk felújítása a falu központi pályáján” elnevezésű pályázat kivitelezéséhez szükséges plusz költséget 2.395.000,- forintot a 2022. évi költségvetéséből biztosítja.

Felelős: Márkus Erika polgármester

Határidő:2022. március 31.

1. **Napirendi pont *(6. számú melléklet alapján)***

Polgármester illetményének, költségtérítésének, valamint az alpolgármester költségtérítésének megállapítása

Márkus Erika polgármester elmondja, hogy az egyes kulturális tárgyú és egyéb törvények módosításáról szóló 2021. évi CXLVIII. törvény módosította a Magyarország helyi önkormányzatairól szóló 2011. évi CLXXXIX. törvény 71. §-át 2022. január 1-jétől a következők szerint:

„71. § (1) A főpolgármester megbízatásának időtartamára havonta illetményre jogosult, amelynek összege 1 500 000 forint. A főpolgármester havonta az illetményének 15%-ában meghatározott költségtérítésre, valamint a minisztert jogszabály alapján megillető egyéb juttatásokra jogosult.

(2) A megyei jogú város polgármestere, a fővárosi kerületi önkormányzat polgármestere megbízatásának időtartamára havonta illetményre jogosult, amelynek összege 1 300 000 forint.

(3) A megyei önkormányzat közgyűlésének elnöke megbízatásának időtartamára havonta illetményre jogosult, amelynek összege megegyezik a (2) bekezdésben meghatározott illetmény 90%-ának összegével.

(4) A polgármester illetménye a (2) bekezdésben meghatározott összeg, esetében 50%-a az 501-1500 fő lakosságszámú településnél. A polgármester illetménye az Mötv. 71. § (2) bekezdésében meghatározott összeg (1.300.000.- Ft) 50 %-a, azaz 650.000.- Ft.

A polgármester illetményének 15 %-ában meghatározott összegű költségtérítésre jogosult, amely 97.500.- Ft.

Márkus Erika polgármester elmondja, hogy a pénzügyi bizottság megtárgyalta a napirendet és felkéri az elnök asszonyt, mondja el a bizottság döntését.

Nusser Györgyné bizottsági elnök, képviselő elmondja, hogy a bizottság a tegnapi napon megtárgyalta és javasolja elfogadni a polgármester illetményét és költségtérítését.

A képviselő-testület *egyhangúlag 7 igen* szavazattal az alábbi határozatot hozza:

**7/2022. (I. 11.) határozat**

Bezenye Községi Önkormányzat képviselő-testülete úgy határoz, hogy Bezenye Községi Önkormányzat Képviselő-testülete Márkus Erika polgármester illetményét 2022. január 1. napjától havi bruttó 650.000,- Ft-ban, költségtérítését bruttó 97.500.- Ft-ban állapítja meg.

A képviselő-testület felkéri a jegyzőt, hogy a további szükséges intézkedéseket tegye meg.

Felelős: dr. Gáli Péter jegyző

Határidő: azonnal, illetve folyamatos

Márkus Erika polgármester elmondja, hogy az Mötv. 80. § (2) bekezdése kimondja, hogy a társadalmi megbízatású alpolgármester tiszteletdíját a képviselő-testület állapítja meg úgy, hogy az nem haladhatja meg a társadalmi megbízatású polgármester tiszteletdíja 90 %-át. Az Mötv. 71. § (5) és 80. § (3) bekezdése szerint a társadalmi megbízatású polgármester havonta a polgármester illetménye 50 %-ával megegyező mértékű tiszteletdíjra, továbbá a tiszteletdíjának 15 %-ában meghatározott összegű költségtérítésre jogosult 2022. évben.

Ez önkormányzatunknál azt jelenti, hogy a társadalmi megbízatású alpolgármester tiszteletdíja alapulvételével kell meghatározni, annak legfeljebb 90 %-a erejéig, ami 2022.01.01-től 585.000.- Ft.

A képviselő-testület az alakuló ülésen azt fogadta el, hogy az alpolgármester tiszteletdíjának mértéke 25 % legyen, ennek összegéről alpolgármester lemondott, amely bruttó 146.250,- Ft, melynek a 15 %-a a költségtérítés, összegszerűen: bruttó 21.938.- Ft.

A pénzügyi bizottság megtárgyalta a napirendi pontot és felkéri az elnök asszonyt, mondja el a bizottság döntését.

Nusser Györgyné bizottsági elnök, képviselő elmondja, hogy a bizottság a tegnapi napon megtárgyalta és javasolja elfogadni a alpolgármester költségtérítését.

Márkus Erika polgármester szavazásra teszi fel az alpolgármester költségtérítésének megállapítását.

A képviselő-testület *egyhangúlag 7 igen* szavazattal az alábbi határozatot hozza:

**8/2022. (I. 11.) határozat**

Bezenye Községi Önkormányzat Képviselő-testülete Hiltser Mátyás alpolgármester költségtérítését 2022. január 1-től bruttó 21.938,- Ft-ban állapítja meg.

A képviselő-testület felkéri a polgármestert, hogy a további szükséges intézkedéseket tegye meg.

Felelős: Márkus Erika polgármester

Határidő: azonnal, illetve folyamatos

1. **Napirendi pont *(7. számú melléklet alapján)***

Ipari Parknál lévő területek értékesítésének újraindítása

Márkus Erika polgármester elmondja, hogy a 7. napirendi pont a Movinnov Kft. további megbízása az Ipari Parknál lévő területek eladásával kapcsolatban. Korábban a Covid időszak alatt próbálkoztak a területek eladásával, erre készült is egy értékbecslés, melynek határideje 90 nap volt. Készült egy újabb értékbecslés az Ipari Parknál lévő területek újra értékesítésére. A pénzügyi bizottság megtárgyalta a napirendet, felkéri a bizottság elnökét tájékoztassa a képviselő-testületet a döntésükről.

Nusser Györgyné bizottsági elnök, képviselő elmondja, hogy a bizottság megtárgyalta a napirendi pontot és a pénzügyi bizottság egyhangúlag támogatja, hogy a Movinnov Kft. hirdesse meg a területek értékesítését.

Márkus Erika polgármester szavazásra teszi fel az Ipari Parknál lévő területek értékesítésének újra indításával kapcsolatos határozati javaslatot.

A képviselő-testület *egyhangúlag 7 igen* szavazattal az alábbi határozatot hozza:

**9/2022. (I.11.) határozat**

Bezenye Községi Önkormányzat Képviselő-testülete úgy határoz, hogy felhatalmazza a polgármestert, hogy tájékoztassa a Movinnov Kft ügyvezetőjét az értékesítés elindításáról a Bezenye, Ipari Park ingatlanai (780, 781, 782, 783. hrsz-ú ingatlanok) vonatkozásában.

Felelős: Márkus Erika polgármester

Határidő: 2022. június 26.

1. **Napirendi pont *(8. számú melléklet szerint)***

Alpolgármester választás

Márkus Erika polgármester elmondja, hogy a 2021. december 14-i képviselő-testületi ülésen az alpolgármester választás nem zárult eredménnyel. Az Mötv. szerint a képviselő-testület a polgármester javaslatára titkos szavazással minősített többséggel polgármester helyettesítésére, munkájának segítésére alpolgármestert választ.

A titkos szavazás lebonyolítására a képviselő-testület tagjai közül 3 tagú szavazatszámláló bizottságot kell választani. Javasolja a szavazatszámláló bizottság elnökének Nusser Györgynét, bizottsági tagoknak pedig Hiltser Mátyás és Kammerhofer Lívia képviselőket.

A képviselő-testület a polgármester javaslatával *egyhangúlag* egyetért.

**10/2022. (I.11.) határozat**

Bezenye Községi Önkormányzat Képviselő-testülete úgy határoz, hogy az alpolgármester választáshoz a szavazatszámláló bizottság elnökének Nusser Györgynét, a bizottsági tagoknak Hiltser Mátyás és Kammerhofer Lívia képviselőket választják.

Felelős: Márkus Erika polgármester

Határidő: azonnal

Márkus Erika polgármester társadalmi megbízatású alpolgármesternek Kammerhofer Líviát javasolja.

Megkérdezi a jelöltet elfogadja-e a jelölést?

Kammerhofer Lívia elmondja, hogy köszöni a bizalmat újból, de a képviselő-testület többsége a decemberi alpolgármester választáson egyértelműen jelezte, hogy nem őt szeretnék alpolgármesteresnek. A képviselő-testületi tagok többsége Szakos Géza képviselő urat szeretné újból alpolgármesternek. Köszöni, szépen megtiszteltetésnek veszi ismét a jelölést, de nem fogadja el.

Nusser Györgyné szót kér és megkérdezi a jegyző urat, hogy most nem tehet-e a polgármester asszony újabb javaslatot az alpolgármester személyére?

dr. Gáli Péter elmondja, hogy nem tehet, viszont az általános gyakorlat, hogy a polgármester megbeszéli előtte a jelölttel, hogy elfogadja- e a jelölést. Tájékoztatja a polgármester asszonyt, hogy az alpolgármester személyére tett javaslatokat nem lehet a végtelenségig folytatni, illetve a szavazatszámláló bizottság tagjának Kammerhofer Líviát sem javasolhatta volna, mivel őt jelölte alpolgármesternek. Mindezeken túl álláspontja szerint joggal való visszaélésnek minősülne az a fajta döntéssorozat a testület részéről, amely a polgármester által javasolt személyeket notóriusan elutasítja. Tehát a javaslattevő és a döntéshozó szerv részéről is oda kell figyelni a jövőben a vonatkozó jogszabályokkal szembe menő gyakorlat elkerülésére.

Márkus Erika polgármester megállapítja, hogy az alpolgármester választás sikertelen a jelölés visszautasítása okán, így választásra nem is került sor.

Mivel több napirendi pont nem volt a polgármester asszony megköszöni a részvételt és az ülést bezárja.

k.m.f.

**Márkus Erika dr. Gáli Péter**

 polgármester jegyző

Jegyzőkönyvhitelesítők:

 **Kammerhofer Lívia**  **Antonovich Gáspár**

 jegyzőkönyvhitelesítő jegyzőkönyvhitelesítő